DA Den Europæiske Unions Tidende CE 84/279

(2004/C 84 E/0324)

SKRIFTLIG FORESPØRGSEL E-3988/03

af Gabriele Stauner (PPE-DE) til Kommissionen

(7. januar 2004)

Om: Manipulering af informationsudveksling mellem kommissær Solbes og Eurostat

I sin »Eurostat briefing note« af 24. september 2003 beskrev Kommissionens interne revisor, Muis, nogle forløb, der tydede på, at der var sket en række manipuleringer under udvekslingen af oplysninger mellem kommissær Solbes' kabinet og generaldirektoratet Eurostat Således var der anført oplysninger om eksistensen af en »sort kasse« i forbindelse med Eurostats Datashops i udkastet til et notat, der var blevet sendt af Eurostat til Solbes' kabinet i sommeren 2002. Disse oplysninger fremgik ikke af den endelige udgave af notatet.

Muis skriver i sin note: Det er stadig ikke klart, hvorfor disse væsentlige oplysninger er udeladt. Ifølge den ansvarlige kommissærs kabinet anmodede det, da det modtog udkastet til notat, om forskellige formelle ændringer og om, at et afsnit, der omhandlede en bestemt leverandør, blev nærmere belyst. Ifølge kabinettet blev der ikke fremsat anmodning om at få slettet de ovennævnte væsentlige oplysninger om Eurostats Datashops I et notat af 15. november 2003 til Budgetkontroludvalget »Eurostat: Les accusations et les griefs« hævder Franchet, at han i sommeren 2002 havde givet ordre til, at Solbes' kabinet skulle orienteres om alt, hvad OLAF havde fundet frem til.

Kan Kommissionen give mig kopier af det ovennævnte udkast og af den endegyldige udgave af notatet?

Hvad har Kommissionen foretaget sig for at finde frem til den ansvarlige for, at afsnittet om den »sorte kasse« blev slettet? Blev der foretaget en administrativ undersøgelse i denne anledning? Hvis ikke, hvorfor ikke? Og i bekræftende fald, med hvilket resultat?

Er det sædvane i Kommissionen, at kommissærernes kabinetter på grundlag af udkast forhandler om indholdet af de notater, de modtager fra de ansvarlige tjenestegrene, eller er det her nævnte tilfælde en undtagelse?

Var den ansvarlige kommissær orienteret om disse forhandlinger? Er de tjenestemænd, der var ansvarlige for forhandlingerne med Eurostat om indholdet af notatet, stadig ansat i Solbes' kabinet?

Svar afgivet på Kommissionens vegne af Pedro Solbes Mira

(25. marts 2004)

Det udkast og det endelige notat, som det ærede medlem omtaler, blev fremsendt af Kommissionen den 2. december 2003 i henhold til bestemmelserne i bilag III, artikel 3.2 i rammeaftalen af 5. juli 2000 til Diemut Theato, formanden for Budgetkontroludvalget, Juan José Bayona, ordfører for decharge for det almindelige budget 2002, og Paulo Casaca, ordfører for decharge for det almindelige budget 2001.

Begivenhedernes forløb, som er blevet rekonstrueret på grundlag af spørgsmål til de involverede og konklusionerne fra den centrale interne revisionstjeneste (IAS), blev fremlagt i et brev fra Kommissionen samme dag til de omtalte tre medlemmer.

Begivenhedernes forløb er også blevet beskrevet i Kommissionens fælles svar på skriftlig forespørgsel E-0169/04 - E-0171/04 fra Heaton-Harris (1) og EP 338.732/FIN spørgeskemaet om decharge for det almindelige budget 2002.

Som det ærede medlem ved, er Det Europæiske Kontor for Bekæmpelse af Svig (OLAF) ved at undersøge begivenhederne i Eurostat, og Kommissionen overvejer, om en yderligere administrativ undersøgelse er nødvendig på baggrund af resultatet af OLAF's undersøgelse.

Der har ikke været nogen forhandlinger involveret i dette spørgsmål. Det er almindelig praksis at bede om en afklaring og yderligere forklaringer i forbindelse med en tekst, som udarbejdes af tjenestegrenene.

Med hensyn til det sidste spørgsmål fandt der som sagt tidligere ingen forhandlinger sted. Det medlem af kabinettet, som var ansvarlig for Eurostat på dette tidspunkt, har siden forladt kabinettet.

(1) Se side 327.